П Р А В И Л Н И К

ЗА ОРГАНИЗАЦИЯТА И ДЕЙНОСТТА НА КЛУБОВЕТЕ НА ПЕНСИОНЕРИТЕ И ЛИЦАТА С УВРЕЖДАНИЯ В ОБЩИНА ВРАЦА

(Приет с Решение № 1041 по Протокол № 69/30.04.2019 г. на Общински съвет – Враца)

РАЗДЕЛ І

ОБЩИ ПОЛОЖЕНИЯ

Чл. 1. С този правилник се урежда стопанисването, управлението, организацията и дейността на клубовете за пенсионерите и лицата с увреждания, наричани за краткост по-нататък „клубове”, като форма за социална интеграция и социални услуги в общността.

Чл. 2. Клубовете се учредяват на териториален принцип в населените места в община Враца. В град Враца могат да се учредяват и действат два или повече клуба. По изключение и след решение на Общински съвет – Враца в селата от община Враца може да се учреди и действа и повече от един клуб.

Чл. 3. Клубовете имат за цел да съдействат за поддържане на социалните контакти, социалната интеграция и дълголетие на пенсионерите и лицата с увреждания. Всички членове на клубовете имат равни права и задължения при ползването на клубната база.

Чл. 4. Клубовете организират и провеждат дейности и мероприятия със социален, здравен, културен и друг характер, които съдействат за постигане и поддържане на пълноценно социално включване и социална интеграция в общността на пенсионерите и лицата с увреждания.

Чл. 5. За изпълнение на своите цели и инициативи клубовете сътрудничат с Общинска администрация – Враца, Общинско предприятие „Социални дейности“ - Враца, Общински съвет – Враца, неправителствени организации, съюзите на пенсионерите и лицата с увреждания в България, фондации, физически лица и др.

Чл. 6. Клубовете са достъпни за посещения или за участие в организирани от тях мероприятия за всички лица, придобили право на пенсия за осигурителен стаж и възраст по реда на Кодекса за социално осигуряване, и/или лица, навършили възрастта за пенсиониране, но не придобили това право, както и за всички лица с увреждания без ограничение на възраст. Посещенията и участията в организирани мероприятия на клубовете на лицата по предходното изречение не могат да се ограничават поради членство в друг клуб или по причина, която не е посочена в този правилник.

РАЗДЕЛ ІІ

ОРГАНИЗАЦИЯ, УПРАВЛЕНИЕ И ЧЛЕНСТВО

Чл. 7. (1) Клубовете се разкриват в съществуващата база в град Враца, а за другите населени места в общината - на места, предложени от кметовете на кметства, кметски наместници или общински съветници от Общински съвет - Враца. 

(2) За разкриване, закриване, преместване на клубовете на територията на град Враца, заявителите подават мотивирано писмено заявление до кмета на Община Враца, а за останалите населени места – мотивирано писмено заявление до кметовете на кметства или кметските наместници, което, след преценка на тяхната целесъобразност, се внася в Общински съвет – Враца за решение.

(3) Клубовете се разкриват, закриват или преместват със заповед на кмета на Община Враца след решение на Общински съвет – Враца.

(4) Разходите по поддръжката на клубовете – наеми, осветление, отопление, телефон, вода и ремонти, са за сметка на общинския бюджет.

Чл. 8. (1) Клубовете в община Враца се разкриват при минимум 50 желаещи лица за гр. Враца, а в останалите населени места от общината – при минимум 30 желаещи лица. Желаещите лица следва да имат регистриран настоящ адрес на територията на населеното място, в което желаят да бъде разкрит клубът, в който ще членуват.

 (2) Помещенията, в които се разкриват клубовете, както и подходящото им обзавеждане, се осигуряват от общинския бюджет, след решение на Общинския съвет. Общинският съвет определя всички помещения, които ще се ползват от клубовете на пенсионерите и лицата с увреждания и ги предоставя за стопанисване и управление на Общинско предприятие „Социални дейности“.

(3) Допуска се ползване на помещенията на клубовете от други организации, регистрирани по законите на Република България, след разрешение от кмета на общината, или оправомощено от него лице, по предварителна заявка до организатора на клуба, съгласувана с председателя на клуба, и след заплащане на такса в полза на общинския бюджет. Събраните по предходното изречение такси ще се разходват за издръжка и подпомагане на съответните клубове.
Чл. 9. Отдел „Здравеопазване и социални дейности” в Община Враца проучва потребностите от клубове и изготвя становище относно тяхното разкриване, преместване или закриване. Отдел „Здравеопазване и социални дейности” в Община Враца подпомага методически и организационно клубовете, намиращи се на територията на общината.
Чл. 10. (1) Кметът на Община Враца, или оправомощено от него длъжностно лице, назначава организатор на клубовете на трудов договор.
(2) Организаторът на клуба:

1. е отговорно длъжностно лице по опазване на имуществото, предоставено на клуба;

2. се грижи  за поддържане на хигиената във всички клубни помещения;

3. отговаря за целесъобразното ползване на клубните бази;

4. оказва съдействие на членовете и клубното ръководство при осъществяване дейностите на клуба /социални, здравни и културни/;

5. отговаря за достъпа до клубните бази, включително отключването и заключването на помещенията.

(3) Задълженията и отговорностите на организаторите подробно се регламентират с длъжностната характеристика, утвърдена от кмета на Община Враца или оправомощено от него длъжностно лице.

Чл. 11. (1) Клубовете са отворени за посещения всеки работен ден съгласно работното време на организатора им, установено в Правилника за вътрешния трудов ред на Общинско предприятие „Социални дейности“ - Враца.
(2) Задълженията и отговорностите по опазване на имуществото извън работното време на организатора се поемат от председателя на клуба, или оправомощено от него лице, по ред, определен с Правилника за вътрешния ред на клуба.

Чл. 12. Редът за управление, разпореждане и стопанисване с имущество, предоставено на клуба за ползване от трети лица, се урежда в Правилника за вътрешния ред на клуба. 

Чл. 13. Органи на управление на клубовете са Общо събрание и председател.

Чл. 14. (1) Общото събрание на клуба се състои от всички негови членове, подали писмено заявление за членство. Общото събрание се свиква най-малко веднъж в годината и се счита за редовно, ако на него са присъствали повече от половината от членовете на клуба. Решенията му се приемат с обикновено мнозинство от присъстващите. 
(2) Общото събрание се свиква от председателя на клуба по негова инициатива или по искане на най-малко една пета от членовете на клуба. Общото събрание се провежда в срок до един месец от постъпване на искането по предходното изречение. Aко в този срок Общото събрание не е свикано от председателя, то се свиква от вносителите на искането.
(3) Общото събрание се свиква с нарочна писмена покана, която се поставя най-малко петнадесет дни преди датата на провеждането му и се поставя на общодостъпно място в помещението на клуба. 

Чл. 15. Общото събрание:

1. приема, изменя и допълва Правилник за вътрешния ред на клуба;

2. избира председател на клуба за срок от 3 години;

3. избира касиер на клуба за срок от 3 години;

4. избира председателстващ на събранието при отсъствие или отказ на председателя да изпълнява тази функция;

5. приема решение за разпускане на клуба, вливането или сливане с друг клуб, разкрит в същото населено място;

6. приема план-програма за дейността на клуба;

7. приема годишния финансов отчет на клуба и отчета за дейността на клуба;

8. определя размера на членския внос;

9. приема нови членове на клуба и прекратява членството в случаите на отказ на председателя на клуба да упражни правомощията си по чл. 16, т. 5 от настоящия Правилник;

10. отменя изричните или мълчаливите откази на председателя да впише в регистъра нови членове на клуба;

11. може да избира клубен съвет, контролен съвет или да предвиди конституиране на допълнителни ръководни и/или контролни органи, които да избира за срок до 3 години и да освобождава предсрочно.

Чл. 16. Председателят на клуба:
1. изработва Правилник за вътрешния ред, който предлага на Общото събрание за приемане, изменение и допълнение;

2. изготвя и представя на Общото събрание годишен финансов отчет, съвместно с касиера на клуба, и отчет за дейността на клуба;

3. предлага план-програма за дейността на клуба и разпределението на средствата по мероприятия ежегодно;

4. прави предложение за утвърждаване от Общото събрание на план-сметка за разход на средствата на клуба;

5. поддържа регистър с членовете на клуба, като вписва нови членове в регистъра и заличава регистрацията на лицата с прекратено членство;

6. представлява клуба и поддържа връзка с Отдел „Здравеопазване и социални дейности” в Община Враца, Общинско предприятие „Социални дейности“, кметовете на кметства и кметски наместници, Общински съвет – Враца, неправителствени организации, физически лица, фондации и др.;

7. организира и ръководи дейността на клуба;

8. изпълнява решенията на Общото събрание.

Чл. 17. Правомощията на председателя на клуба се прекратяват предсрочно при:

1. прекратяване на членството му в клуба;

2. заявено писмено желание до Общото събрание;

3. неизпълнение на решение на Общото събрание;

4. трайна невъзможност за изпълнение на задълженията за повече от три месеца или отказ от изпълнение на задълженията.

Чл. 18. (1) Всяко лице, придобило право на пенсия за осигурителен стаж и възраст по реда на Кодекса за социално осигуряване, и/или лице, навършило възрастта за пенсиониране, но не придобило това право, както и за всички лица с увреждания без ограничение на възраст, и с настоящ адрес в населеното място, в което е разкрит клубът, може да заяви желание за членство в клуб, възникнал по силата на този правилник.

(2) Едно лице може да бъде член на повече от един клуб при условия и ред, определени с Правилника за вътрешния ред на клуба.

(3) Едно лице не може да заема ръководна или контролна длъжност в повече от един клуб.
(4) Заявлението за членство, съгласно Приложение №3, се подава до председателя на клуба, който в седемдневен срок от постъпването му вписва новия член в регистъра на членовете на клуба, ако заявителят отговаря на изискванията за това.

(5) Отказ от вписване в регистъра може да се постанови само в случай, че заявителят не отговаря на условията по ал.1 и 2. 

(6) Лицата с прекратено членство се заличават от регистъра на членовете на клуба.

(7) Членството в клуба се прекратява:

1. при заявено писмено желание за това;

2. при установено несъответствие с условията по ал. 1 и 2;

3. при смърт;

4. когато член на клуба:

4.1. не полага грижи за стопанисване на помещенията и имуществото на клуба;

4.2. не проявява инициатива за подобряване дейността на клуба;

4.3. не спазва реда и дисциплината съгласно Правилника за вътрешния ред;

4.4. не спазва Наредбата за осигуряване на обществения ред, опазване на околната среда и  опазване на имуществото на територията на Община Враца по време на престоя си в клуба;

4.5. не спазва настоящия Правилник за организацията и дейността на клубовете за пенсионери и лицата с увреждания в община Враца.

Чл. 19. (1) Общинско предприятие „Социални дейности“ поддържа общ регистър на членовете на всички клубове на територията на общината съгласно Приложение № 1 към този Правилник.

(2) Председателят на клуба незабавно уведомява писмено Общинско предприятие „Социални дейности“ за всяко ново вписване и/или заличаване в регистъра на членовете на клуба.

РАЗДЕЛ ІІІ

ФИНАНСИРАНЕ И ОТЧЕТНОСТ

Чл. 20. Кметът на Община Враца упражнява контрол за целесъобразното и законосъобразно разходване на бюджетни средствата на клуба, както и за опазване на неговото имущество.

Чл. 21. Източници на финансиране на клубовете са:

1. бюджетни средства;

2. членски внос, определен от Общото събрание;

3. доброволни вноски;

4. дарения, спонсорство;

5. други, съгласно действащите нормативни актове.

Чл. 22. Паричните вноски в клубовете се събират от касиера на клуба срещу издадена квитанция и се вписват в приходно-разходна книга срещу подпис на вносителя, а събраните суми се внасят в полза на клуба. 

Чл. 23. (1) В клубовете се води следната задължителна документация:

1. приходно-разходна книга;

2. инвентарна книга за имуществото на клуба;

3. регистър с трите имена, адресите и телефоните за връзка на членовете на клуба съгласно Приложение № 2 към настоящия Правилник;

4. регистър на заявленията за членство и за неговото прекратяване;

5. протоколни книги за отразяване на решенията на Общото събрание.
 (2) Достъп до документацията на клуба се осигурява на кмета на Община Враца, или оправомощено от него лице, Отдел „Здравеопазване и социални дейности” в Община Враца, общинските съветници в Общински съвет – Враца и организатора на клуба. 
(3) Документацията на клуба се води при спазване на правилата за работа с лични данни. 

РАЗДЕЛ ІV

ДРУГИ РАЗПОРЕДБИ

Чл. 24. (1) Към клубовете могат да се организират бюфети, в които се предлагат безалкохолни напитки, кафе, чай, захарни изделия и други подобни без търговска надценка. 

(2) В клубовете не се разрешава развиването на търговска дейност.

Чл. 25. Членовете и посетителите на клуба са длъжни съответно да:

1. спазват хигиената в клуба;

2. полагат грижи за стопанисване на помещенията и имуществото на клуба;

3. проявяват инициатива за подобряване на работата в клуба;

4. спазват реда и дисциплината съгласно Правилника за вътрешния ред на клуба;

5. спазват настоящия Правилник за организацията и дейността на клубовете на пенсионерите и лицата с увреждания в община Враца.
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Този правилник отменя Правилника за организацията и дейността на клубовете на пенсионерите и инвалидите в Община Враца, приет с Решение № 193/26.05.2005 г. по Протокол №24/26.05.2005 г. на Общински съвет – Враца.

§  2. Указания по приложението на Правилника се издават от кмета на Община Враца.

§ 3. Всички клубове изготвят регистри на своите членове съгласно Приложение № 2 към настоящия правилник и ги предоставят на Отдел „Здравеопазване и социални дейности” в Община Враца в срок до три месеца от приемането му.

§ 4.  В срок до една година от приемане на този Правилник клубовете провеждат отчетно-изборни събрания съгласно разпоредбите на настоящия правилник.

§ 5. Този Правилник се отнася съответно и за Клубовете на пенсионерите и лицата с увреждания, настанени в помещения, които не са общинска собственост.

§ 6. Настоящият правилник е приет с Решение № 1041 от 30.04.2019 г. на Общински съвет – Враца и влиза в сила от датата на приемането му.
	
	Приложение №1 

	
	                                      ОБЩ   РЕГИСТЪР
	

	
	                                 НА ЧЛЕНОВЕТЕ НА КЛУБОВЕТЕ НА ПЕНСИОНЕРА И ЛИЦАТА С УВРЕЖДАНИЯ 

	                                                               НА ТЕРИТОРИЯТА НА ОБЩИНА ВРАЦА

	                                                                                                                                                       Приложение №2

	
	 РЕГИСТЪР

	
	                                 НА ЧЛЕНОВЕТЕ НА КЛУБ НА ПЕНСИОНЕРА …………………..

	                                                           

	

	№
	Име, презиме, фамилия
	ЕГН
	Телефон за връзка
	Адрес
	Дата на вписване
	Дата на прекратяване

ПРИЛОЖЕНИЕ №3

ДО

Г-Н ПРЕДСЕДАТЕЛЯ

НА КЛУБ НА ПЕНСИОНЕРА/

НА ЛИЦА С УВРЕЖДАНИЯ

…………………………………..

З А Я В Л Е Н И Е

за членство
От: ...............................................................................................................................

/име, презиме, фамилия/

ЕГН:……………………; тел. за връзка:…………………………………………..

настоящ адрес:............................................................................................................ 
УВАЖАЕМИ ГОСПОДИН/ГОСПОЖО ПРЕДСЕДАТЕЛ,


Желая да бъда приет/а за член в представлявания от Вас, в качеството Ви на председател, Клуб на пенсионера/Клуб на лица с увреждания:

 ..............................................................................................................................

..............................................................................................................................


Съгласен/а съм личните ми данни да бъдат обработвани и съхранявани за целите на заявлението. 

Дата:.........................



                 Заявител:...................

